CELEX: 32014D0759
Language: lt
Date: 1414540800000
Title: 2014/759/ES: 2014 m. spalio 29 d. Komisijos įgyvendinimo sprendimas, kuriuo dėl veterinarijos sertifikato, taikomo importuojant į Sąjungą tam tikrus naminių kiaulių mėsos produktus, pavyzdyje nurodomų gyvūnų sveikatos reikalavimų, susijusių su Trichinella , iš dalies keičiamas Sprendimo 2007/777/EB III priedas (pranešta dokumentu Nr. C(2014) 7921)  Tekstas svarbus EEE

31.10.2014   
            
            
               LT
            
            
               Europos Sąjungos oficialusis leidinys
            
            
               L 311/78
            
         KOMISIJOS ĮGYVENDINIMO SPRENDIMAS
   2014 m. spalio 29 d.
   kuriuo dėl veterinarijos sertifikato, taikomo importuojant į Sąjungą tam tikrus naminių kiaulių mėsos produktus, pavyzdyje nurodomų gyvūnų sveikatos reikalavimų, susijusių su Trichinella, iš dalies keičiamas Sprendimo 2007/777/EB III priedas
   
      
         (pranešta dokumentu Nr. C(2014) 7921)
      
   
   (Tekstas svarbus EEE)
   
      (2014/759/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 9 straipsnio 4 dalį,
   kadangi:
   
               (1)
            
            
               Komisijos sprendime 2007/777/EB (2), be kita ko, pateikiami sertifikatų, taikomų į Sąjungą importuojant tam tikrus mėsos produktus, pavyzdžiai. Jame nustatoma, kad į Sąjungą galima importuoti tik mėsos produktų, tenkinančių reikalavimus, nustatytus gyvūnų sveikatos ir tinkamumo maistui sertifikato pavyzdyje, pateiktame to sprendimo III priede, siuntas. Į tą pavyzdį įtrauktos ir garantijos dėl Trichinella;
            
         
               (2)
            
            
               Komisijos reglamente (EB) Nr. 2075/2005 (3) pateikiamos Trichinella užkratui imlių rūšių gyvūnų skerdenų mėginių ėmimo ir ūkių, kuriuose laikomos naminės kiaulės, statuso nustatymo taisyklės;
            
         
               (3)
            
            
               Komisijos reglamentu (ES) Nr. 216/2014 (4), kuriuo Reglamentas (EB) Nr. 2075/2005 iš dalies pakeistas, nustatytos leidžiančios nukrypti nuostatos dėl skerdenų tyrimo, taikomos ūkiams, kurie oficialiai pripažinti taikančiais kontroliuojamąsias laikymo sąlygas. Be to, Reglamentu (ES) Nr. 216/2014 nustatoma, kad ūkis, kuriame laikomos naminės kiaulės, gali būti pripažintas taikančiu kontroliuojamąsias laikymo sąlygas tik jei, be kita ko, maisto verslo subjektai kitas namines kiaules į tą ūkį atveža tik iš ūkių, kurie taip pat pripažinti taikančiais kontroliuojamąsias laikymo sąlygas;
            
         
               (4)
            
            
               Komisijos sprendimo 2007/777/EB III priede pateiktas gyvūnų sveikatos ir tinkamumo žmonių maistui sertifikatas turėtų būti iš dalies pakeistas, kad atitiktų reikalavimus, susijusius su mėsos produktų importu, nustatytus Reglamente (EB) Nr. 2075/2005 su pakeitimais, padarytais Reglamentu (ES) Nr. 216/2014;
            
         
               (5)
            
            
               todėl Sprendimas 2007/777/EB turėtų būti atitinkamai iš dalies pakeistas;
            
         
               (6)
            
            
               siekiant išvengti naminių kiaulių mėsos produktų siuntų importo į Sąjungą trikdžių, pereinamuoju laikotarpiu laikantis tam tikrų sąlygų turėtų būti leidžiama naudoti pagal ankstesnę Sprendimo 2007/777/EB redakciją iki šiuo sprendimu padarytų pakeitimų išduotus sertifikatus;
            
         
               (7)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2007/777/EB III priede pateiktas gyvūnų sveikatos ir tinkamumo žmonių maistui sertifikatas iš dalies keičiamas taip:
   
               1)
            
            
               II.2.3.1. punktas pakeičiamas taip:
               
                           „arba
                           
                        
                        
                           (2) [II.2.3.1.
                        
                        
                           mėsos produktai gauti iš naminių kiaulių mėsos, kuri buvo patikrinta dėl trichineliozės ir gauti neigiami rezultatai arba buvo apdorota šalčiu pagal Reglamento (EB) Nr. 2075/2005 reikalavimus;]
                        
                     
                           
                              arba
                           
                        
                        
                           (2) (6) [II.2.3.1.
                        
                        
                           mėsos produktai gauti iš naminių kiaulių mėsos, kuri gauta iš naminių kiaulių iš ūkio, oficialiai pripažinto taikančiu kontroliuojamąsias laikymo sąlygas, kaip nustatyta Reglamento (EB) Nr. 2075/2005 8 straipsnyje, arba neatjunkytų ir jaunesnių nei 5 savaičių kiaulių;]“
                        
                     ;
            
         
               2)
            
            
               pastabų II dalyje po 5 išnašos įterpiama ši išnaša:
               
                           „(6)
                        
                        
                           Taikoma tik trečiosioms šalims, prie kurių Reglamento (ES) Nr. 206/2010 II priedo 1 dalies skiltyje „SG“ įrašyta „K“.“
                        
                     
         2 straipsnis
   Pereinamuoju laikotarpiu iki 2015 m. kovo 31 d. į Sąjungą toliau leidžiama importuoti siuntas mėsos produktų, prie kurių pridedamas atitinkamas sertifikatas, išduotas ne vėliau kaip 2015 m. kovo 1 d. ir atitinkantis Sprendimo 2007/777/EB III priede pateikto gyvūnų sveikatos ir tinkamumo žmonių maistui sertifikato versiją, taikytiną prieš įsigaliojant šiam sprendimui.
   3 straipsnis
   Šis sprendimas skirtas valstybėms narėms.
   
      Priimta Briuselyje 2014 m. spalio 29 d.
      
         
            Komisijos vardu
         
         Tonio BORG
         
            Komisijos narys
         
      
   
   
      (1)  OL L 18, 2003 1 23, p. 11.
   
      (2)  2007 m. lapkričio 29 d. Komisijos sprendimas 2007/777/EB, nustatantis gyvūnų ir visuomenės sveikatos reikalavimus ir tam tikrų mėsos produktų ir apdorotų skrandžių, pūslių ir žarnų, skirtų žmonių maistui, importo iš trečiųjų šalių sertifikatų pavyzdžius ir panaikinantis Sprendimą 2005/432/EB (OL L 312, 2007 11 30, p. 49).
   
      (3)  2005 m. gruodžio 5 d. Komisijos reglamentas (EB) Nr. 2075/2005, nustatantis specialiąsias oficialios Trichinella kontrolės mėsoje taisykles (OL L 338, 2005 12 22, p. 60).
   
      (4)  2014 m. kovo 7 d. Komisijos reglamentas (ES) Nr. 216/2014, kuriuo iš dalies keičiamas Reglamentas (EB) Nr. 2075/2005, nustatantis specialiąsias oficialios Trichinella kontrolės mėsoje taisykles (OL L 69, 2014 3 8, p. 85).